เชลล์ พีแอลซี

เชลล์ พีแอลซี (อังกฤษ: Shell plc) เป็นบริษัทน้ำมันและแก๊สข้ามชาติสัญชาติบริติช มีสำนักงานใหญ่ตั้งอยู่ที่ลอนดอน ประเทศอังกฤษ เชลล์เป็นบริษัทมหาชนจำกัดโดยจดทะเบียนในตลาดหลักทรัพย์หลักที่ตลาดหลักทรัพย์ลอนดอน (LSE) และจดทะเบียนในตลาดหลักทรัพย์รองที่ยูโรเน็กซต์อัมสเตอร์ดัม รวมถึงตลาดหลักทรัพย์นิวยอร์ก เชลล์จัดเป็นองค์กรหลักในกลุ่มบิกออยล์ (Big Oil) และเป็นบริษัทน้ำมันและแก๊สเอกชนที่มีรายได้สูงสุดเป็นอันดับ 2 ของโลก (รองจากเอ็กซอนโมบิล) ทั้งยังติดกลุ่มบริษัทขนาดใหญ่ที่สุดในโลกเมื่อวัดจากทุกอุตสาหกรรม หากวัดจากปริมาณการปล่อยแก๊สเรือนกระจก ทั้งที่เกิดจากกระบวนการผลิตของตนเองและจากเชื้อเพลิงฟอสซิลทั้งหมดที่บริษัทจำหน่าย เชลล์เป็นองค์กรที่ปล่อยแก๊สเรือนกระจกมากที่สุดเป็นอันดับ 9 ของโลกในช่วงระหว่าง ค.ศ. 1988–2015 เชลล์ก่อตั้งขึ้นในเดือนเมษายน ค.ศ. 1907 จากการควบรวมกิจการระหว่าง บริษัทรอยัลดัตช์ปิโตรเลียม (Royal Dutch Petroleum Company) ของเนเธอร์แลนด์ กับ บริษัท "เชลล์" ทรานสปอร์ตแอนด์เทรดดิง (The "Shell" Transport and Trading Company) ของสหราชอาณาจักร โดยฝ่าย รอยัลดัตช์ ถือครองสัดส่วนหุ้นร้อยละ 60 การควบรวมกิจการครั้งนี้มีคาลูสเต กูลเบนเคียน นักธุรกิจผู้มั่งคั่งด้านน้ำมันชาวบริติชเชื้อสายอาร์เมเนีย เป็นผู้ดำเนินการ บริษัทที่ควบรวมกันก้าวขึ้นเป็นคู่แข่งรายสำคัญของสแตนดาร์ดออยล์ของสหรัฐอย่างรวดเร็วและกลายเป็นผู้ผลิตน้ำมันรายใหญ่ที่สุดในโลกภายใน ค.ศ. 1920 เชลล์เริ่มเข้าสู่อุตสาหกรรมเคมีเป็นครั้งแรกใน ค.ศ. 1929 และเป็นหนึ่งในกลุ่ม "เจ็ดพี่น้อง" (Seven Sisters) ที่ทรงอิทธิพลและครอบครองอุตสาหกรรมปิโตรเลียมทั่วโลกตั้งแต่กลางทศวรรษ 1940 ถึงกลางทศวรรษ 1970 ต่อมาใน ค.ศ. 1964 เชลล์เข้าร่วมเป็นพันธมิตรในโครงการขนส่งแก๊สธรรมชาติเหลว (LNG) ทางทะเลเชิงพาณิชย์ครั้งแรกของโลก ใน ค.ศ. 1970 บริษัทได้เข้าซื้อกิจการบิลลิตัน (Billiton) ซึ่งเป็นบริษัทเหมืองแร่ ก่อนจะขายกิจการนี้ไปใน ค.ศ. 1994 ซึ่งปัจจุบันกลายเป็นส่วนหนึ่งของบีเอชพี (BHP) ในช่วงไม่กี่ทศวรรษที่ผ่านมา แก๊สธรรมชาติได้กลายมาเป็นภาคธุรกิจที่ทวีความสำคัญต่อเชลล์มากขึ้น โดยบริษัทได้เข้าซื้อกิจการบีจีกรุป (BG Group) ใน ค.ศ. 2016 เชลล์ดำเนินธุรกิจในลักษณะขยายธุรกิจทางแนวดิ่ง (certically integrated) ครอบคลุมทุกภาคส่วนของอุตสาหกรรมน้ำมันและแก๊ส ตั้งแต่การสำรวจ การผลิต การกลั่น การขนส่ง การจำหน่ายและการตลาด ปิโตรเคมี การผลิตไฟฟ้า ตลอดจนการซื้อขายพลังงาน เชลล์มีเครือข่ายการดำเนินงานในกว่า 99 ประเทศ มีกำลังการผลิตประมาณ 3.7 ล้านบาร์เรลเทียบเท่าน้ำมันดิบต่อวัน และมีสถานีบริการน้ำมันราว 44,000 แห่งทั่วโลก ข้อมูล ณ วันที่ 31 ธันวาคม ค.ศ. 2019 เชลล์มีปริมาณสำรองน้ำมันดิบและแก๊สธรรมชาติที่พิสูจน์แล้วคิดเป็นปริมาณรวม 11.1 พันล้าน (1.76 × 109 ลูกบาศก์เมตร) บาร์เรลเทียบเท่าน้ำมันดิบ สำหรับเชลล์ยูเอสเอ (Shell USA) บริษัทในสาขาหลักในสหรัฐอ ถือเป็นหนึ่งในหน่วยธุรกิจขนาดใหญ่ที่สุดของบริษัท นอกจากนี้เชลล์ยังถือหุ้นในสัดส่วนร้อยละ 44 ในไรเซน (Raízen) บริษัทร่วมทุนที่จดทะเบียนในตลาดหลักทรัพย์ร่วมกับโคซาน (Cosan) และเป็นบริษัทพลังงานรายใหญ่อันดับ 3 ที่มีฐานการดำเนินงานในประเทศบราซิล นอกเหนือจากแบรนด์หลักอย่างเชลล์แล้ว บริษัทยังเป็นเจ้าของตราสินค้าจิฟฟีลูบ เพนน์ซอยล์ และเควกเกอร์สเตตอีกด้วย เชลล์เป็นหุ้นองค์ประกอบในดัชนี FTSE 100 มีมูลค่าตามราคาตลาด 199 พันล้านดอลลาร์สหรัฐ ณ วันที่ 15 กันยายน ค.ศ. 2022 ซึ่งเป็นมูลค่าที่สูงที่สุดในบรรดาบริษัทที่จดทะเบียนในตลาดหลักทรัพย์ลอนดอน และสูงเป็นอันดับ 44 ของโลก ในด้านรายได้ เชลล์สร้างรายได้ 284 พันล้านดอลลาร์สหรัฐใน ค.ศ. 2024 ซึ่งลดลงอย่างมีนัยสำคัญในรอบทศวรรษเมื่อเทียบกับรายได้ 451 พันล้านดอลลาร์สหรัฐใน ค.ศ. 2013 ประวัติ จุดเริ่มต้น บริษัทรอยัลดัตช์ปิโตรเลียม (ดัตช์: Koninklijke Nederlandse Petroleum Maatschappij) เป็นบริษัทของเนเธอร์แลนด์ ก่อตั้งขึ้นเมื่อปี ค.ศ. 1890 เพื่อการพัฒนาแหล่งน้ำมันในจังหวัดสุมาตราเหนือของประเทศอินโดนีเซียในปัจจุบัน ส่วนบริษัท "เชลล์" ทรานสปอร์ตแอนด์เทรดดิง (อังกฤษ: Shell Transport and Trading Company) เป็นบริษัทของอังกฤษ ก่อตั้งขึ้นเมื่อปี ค.ศ. 1897 โดยมาร์คัส ซามูเอล และซามูเอล ซามูเอล ผู้ต่อยอดกิจการของครอบครัวในลอนดอน มาสู่ธุรกิจนำเข้าและขายหอยทะเล จึงได้ใช้ชื่อ "เชลล์" นับตั้งแต่นั้นมา จากนั้น บริษัททั้งสองได้รวมตัวกันเมื่อเดือนเมษายน ค.ศ. 1907 เพื่อแข่งขันในตลาดน้ำมันของโลก โดยบริษัทฝั่งเนเธอร์แลนด์มีกรรมสิทธิ์ร้อยละ 60 ดูแลในส่วนของการขุดเจาะและการกลั่น ส่วนฝั่งอังกฤษมีกรรมสิทธิ์ร้อยละ 40 ดูแลในส่วนของการจัดเก็บและขนส่ง ศตวรรษที่ 20 ในช่วงสงครามโลกครั้งที่หนึ่ง เชลล์เป็นผู้ป้อนน้ำมันให้กับกองทัพนอกประเทศ กองทัพอากาศ และกองเรือของอังกฤษ เชลล์เข้าควบรวมกิจการขอบริษัทเม็กซิกันอีเกิลปิโตรเลียม ในปี ค.ศ. 1919 และก่อตั้งเป็นบริษัทเชลล์-เม็กซ์จำกัด ดำเนินธุรกิจในสหราชอาณาจักรในชื่อ "เชลล์" และ "อีเกิล" ในปี ค.ศ. 1921 จากนั้นได้ก่อตั้งบริษัทเชลล์เคมิคอลในปี ค.ศ. 1929 และเติบโตขึ้นมาเป็นบริษัทน้ำมันผู้นำของโลกในช่วงปลายทศวรรษ ผลิตน้ำมันดิบราวร้อยละ 11 ของปริมาณการผลิตทั่วโลก และมีเรือบรรทุกน้ำมันราวร้อยละ 10 ของจำนวนเรือทั่วโลก ในช่วงวิกฤตเศรษฐกิจครั้งใหญ่ทั่วโลก เชลล์-เม็กซ์ได้รวมแผนงานการตลาดในอังกฤษเข้ากับบริติชปิโตรเลียมและตั้งเป็นบริษัทเชลล์-เม็กซ์และบีพีเมื่อปี ค.ศ. 1932 ดำเนินการค้าน้ำมันด้วยกันจนถึงปี ค.ศ. 1975 ช่วงสงครามโลกครั้งที่สอง เยอรมนีเข้ายึดครองเนเธอร์แลนด์ บริษัทได้ย้ายอาคารสำนักงานในเนเธอร์แลนด์ไปอยู่ที่กือราเซา ส่วนสำนักงานใหญ่ในกรุงโคเปนเฮเกนถูกยึดโดยตำรวจลับเกสตาโพของนาซีเยอรมนี จึงถูกโจมตีอย่างหนักจากปฏิบัติการโจมตีทางอากาศของกองทัพอังกฤษ เชลล์เป็นบริษัทแรกในเนเธอร์แลนด์ที่ซื้อและใช้คอมพิวเตอร์ในองค์กรเมื่อปี ค.ศ. 1952 คอมพิวเตอร์มีชื่อว่า แฟร์รันตี มาร์ก 1 ใช้ในหน่วยงานวิจัยที่อัมสเตอร์ดัม ต่อมาเชลล์เข้าซื้อกิจการของบิลลิตัน บริษัทเหมืองในปี ค.ศ. 1970 แต่ได้ขายออกไปในปี ค.ศ. 1994 ศตวรรษที่ 21 เมื่อเดือนพฤศจิกายน ค.ศ. 2004 บริษัทเชลล์ประกาศว่าจะสร้างระบบทุนเดียวจึงได้ตั้งบริษัทแม่ในนาม บริษัทรอยัลดัตช์เชลล์จำกัด (มหาชน) ขึ้นเพื่อถือหุ้นของบริษัท โดยเข้าตลาดหลักทรัพย์ลอนดอนและอัมสเตอร์ดัม ส่วนอาคารสำนักงานใหญ่แผนกภาษียังอยู่ที่เดอะเฮก สำนักธุรการอยู่ที่ลอนดอน การรวมบริษัทแล้วเสร็จเมื่อวันที่ 20 กรกฎาคม ค.ศ. 2005 โดยเจ้าของเดิมได้ถือครองหุ้นตามสัดส่วนที่มีอยู่เดิม วิวัฒนาการของโลโกบริษัท อ้างอิง บรรณานุกรม ผลงานที่รับผิดชอบ ผลงานอื่น แหล่งข้อมูลอื่น เว็บไซต์ทางการ ข้อมูลทางด้านธุรกิจของ Royal Dutch Shell plc: บริษัท เชลล์ พีแอลซี จัดกลุ่มที่ โอเพนคอร์ปอเรตส์ ผลงานของ Shell Union Oil Corporation ที่โครงการกูเทินแบร์ค ผลงานเกี่ยวกับ/โดย เชลล์ พีแอลซี ที่อินเทอร์เน็ตอาร์ไคฟ์ ผลงานโดย เชลล์ พีแอลซี ที่ลิบริวอกซ์ (หนังสือเสียง ซึ่งเป็นสาธารณสมบัติ) Documents and clippings about เชลล์ พีแอลซี ในหอจดหมายเหตุข่าวสารคริสต์ศตวรรษที่ 20 ของ ZBW